Programe, diplome, etichete. Posibile scenarii pentru viitorul diplomelor europene
Creators: name: Iucu, Romiță
name: Ciolan, Lucian
name: Nedelcu, Anca
name: Iftimescu, Simona
name: Carțiș, Alexandru
Publisher: name: Zenodo
Year: 2023
Subjects: învățământ superior
diplome de studii
programe comune de studii
politici educaționale
asigurarea calității

description: Inovarea curriculumului educațional în spațiul european este coordonată de câțiva piloni fundamentali ai procesului de transformare a spațiului academic, printre care flexibilizarea curriculară, mobilitatea integrată, micro-certificările academice, certificarea digitală și noile Diplome Europene de studii. Libertatea de învățare și posibilitatea ca studenții să acceseze o ofertă educațională extinsă sunt elemente-cheie pentru remodelarea spațiului european al învățământului superior. Studenții devin mai mobili ca niciodată, iar noile formate de predare și învățare abordează necesitatea de a regândi modul în care curriculumul academic este conceput și dezvoltat, dar mai ales al modului în care finalitatea actului educațional, certificarea, asigură absolvenților șanse crescute în piața muncii sau în formarea continuă, conducând spre adevărate „universități fără ziduri” (EUA, 2021). Comunitatea academică globală este în continuă schimbare; cooperarea dintre universități a crescut în ultimii 20 de ani, confruntându-se cu o creștere semnificativă a dezvoltării de programe noi de studii, mult mai atractive pentru studenți, datorită și unor instrumente de finanțare precum programul Erasmus+ sau a altor instrumente ale Procesului Bologna (de Wit &amp; Hunter, 2015, p. 1). Mai mult, universitățile europene și-au intensificat cooperarea inter-universitară nu doar cu parteneri din țări europene sau membre ale Uniunii Europene, ci chiar la nivel internațional, cu universității de pe alte continente (Claeys-Kulik, 2020, p. 10). Într-un astfel de context educațional global, universitățile și decidenții se pot întreba dacă este suficient să considerăm creșterea mobilității ca un instrument pentru proiectarea de noi modele curriculare, creând noi programe educaționale în care mobilitatea și schimburile culturale devin componente funcționale și în care toți absolvenții devin studenți internaționali, sau este nevoie și de alte componente. O astfel de abordare ar putea fi realizată prin intermediul unor diplome și programe academice în care mobilitatea este integrată în programul de studii, în acord cu criteriile noilor Diplome Europene de studii, sub forma unor mici parcursuri de mobilitate (până la un semestru), profitând de noile sisteme de mobilitate, cum ar fi programele intensive mixte (Comisia Europeană, 2022, p. 49) sau abordările modulare, cum ar fi cele propuse de unele alianțe ale universităților europene (Iucu et al., 2022, p. 26), pe baza unei „filosofii micro-credentials”. Deși instituirea unui astfel de proces poate necesita modificări semnificative în legislație, finanțare, proiectare pedagogică și practici administrative, impactul real al acestor modificări trebuie să fie adresat potențialilor beneficiari, studenților. De fapt, importanța și relevanța noile programe de studii, cu mobilitate integrată, cu o monitorizare mai atentă a ratei de angajabilitate a absolvenților, cu abordări inovative asupra predării și învățării, au fost menționate de mai multe ori de către studenți (ESU, 2020, p. 2), subliniind participarea crescută a studenților la învățământ superior atractiv, competitiv chiar, trebuie să rămână un deziderat constant al politicilor publice din domeniul învățământului superior în întregul spațiu european. Studiul de față vizează o analiză teoretică asupra posibilelor direcții de proiectare a Diplomelor Europene de studii, pornind de la un desk research asupra criteriilor de testare și pilotare a etichetei de diplomă europeană, dezvoltate de către Comisia Europeană împreună cu instituții de învățământ superior din spațiul european. De asemenea, analiza se va baza pe rezultatele preliminare din cadrul unui proiect de testare a etichetei de diplomă europeană asupra programelor transnaționale comune de studii care conduc către diplome comune și/sau multiple de studii. În această analiză, au fost testate 20 de criterii (11 obligatorii și 9 opționale) ale Diplomei Europene de studii asupra unui program transnațional comun dezvoltat între 4 universități din spațiul european al învățământului superior, fiind extrase o serie de concluzii cu privire la relația dintre criteriile dezvoltate de către Comisia Europeană, standardele de asigurare a calității din spațiul european, condițiile de derulare a programelor comune de studii de tip Erasmus Mundus și abordarea europeană pentru asigurarea calității programelor comune de studii. Analiza centrală din cadrul studiului se bazează pe o metodologie de tip „scenarii”, fiind construite 3 direcții de dezvoltare a Diplomelor Europene de studii, pentru fiecare dintre ele fiind atribuite consecințe asupra sistemului european de învățământ superior.
description: Prezentare pentru conferința CERED2023